*Spørsmål til våre politiske parti på Ørland til folkemøte man 26/8 kl 19:oo:*

*Bakgrunn*:

Det ligger nå i planene til Forsvarsbygg (FB) at ca 100 boliger vil få så store støyproblemer slik at disse ikke kan støy-isoleres ned til 35 desibel innendørs. Totalt er det 150-180 støyberørte boliger i rød sone og ca 700 i gul sone.

Pr i dag er da planene at FB kjøper ca 100 hus for så å rive dem. Det betyr i praksis omtrent samtlige boliger fra Uthaug skole til Grande skole og hele Flatneset. «Halve bygda mørklegges» i så fall.

Samtidig vet vi at støynivået endrer seg underveis. Senest fra siste høst til i vår er antall beregnet flyvninger med F-35 redusert med ca 1/3 bl.a. pga mer bruk av simulator. Derfor er det trolig vanskelig å si hva omfanget blir når flyene kommer, og endringer vil nok skje.

Vi har da følgende 7 spm til våre lokalpolitikere, som dere får presentere på ca 4 min.

1. Hva ser ditt parti som de største utfordringer for kommunen, og den enkelte innbygger, - som kommer i en støysone der FB tilbyr innløsning?
2. Hvordan vil ditt parti følge opp mot FB og stat, slik at de som velger å flytte ikke skal bli påført «mer-gjeld» ved at de må oppta nye store lån for å få tilgang til annen bolig?
3. Kommunen tilbys nå areal til nye boligfelt (utenfor dyrka jord) med mulighet for større tomter. Hvordan vil ditt parti bidra til raske avklaringer for å tilrettelegge for nye boligfelt til de som tilbys flytting?
4. Hvordan vil ditt parti bidra til at de som vil prøve å bli boende skal få muligheten til dette, uten å miste erstatningstilbudet slik at de evt kan flytte senere, eller bruke erstatningen til andre fleksible boløsninger?
5. Er det et mål for ditt parti å legge til rette for at flest mulig skal bli boende, eller hvordan ser du for deg bygda om alle 100 boliger fjernes?
6. Hvilke virkemidler har ditt parti til å få snarlig og gode løsninger både for gul (mange må støy-isoleres) og rød sone, samt ivareta de utfordringer landbruket vil få?
7. Støygruppa ønsker et tettere og mer formelt samarbeid med kommunen, - hvordan vil evt ditt parti bidra til dette?

Støygruppa, 22/8 -2013